**ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ**

**«Հայաստանի Հանրապետության հողային օրենսգրքում լրացումներ կատարելու մասին» Հայաստանի Հանրապետության օրենքի նախագծի վերաբերյալ**

1. Նախագծի 1-ին հոդվածի 1-ին կետի համաձայն՝ ՀՀ հողային օրենսգրքի 7-րդ հոդվածի 8-րդ կետի 1-ին ենթակետը լրացվում է նոր պարբերությամբ, որի կարգավորումների համաձայն, **եթե** **արևային և հողմային էլեկտրակայանների համար նախատեսվող հողամասերի** **կադաստրային արժեքների տարբերությունը քսան միլիոն դրամ գերազանցում է, ապա քսան միլիոն դրամը գերազանցող գումարը** **մինչև քսան տարի ժամկետով տարաժամկետվում է՝ տարաժամկետ վճարման կարգով:** Իսկ նախագծի հիմնավորման համաձայն՝ վերոնշյալ լրացման անհրաժեշտությունը պայմանավորված է Հայաստանի Հանրապետությում արևային էներգետիկայի զարգացման պետական քաղաքականության և դրա իրագործմանն ուղղված ներդրումային գործունեության համար **վարչարարական ընթացակարգերի պարզեցմամբ,** ինչպես նաև արևային և հողմային կայանների կառուցման համար նախատեսվող հողամասերի **կադաստրային արժեքների համար նախատեսվող կադաստրային արժեքների տարբերության տարաժամկետ վճարման ժամանակացույցի սահմանմամբ, որը, կախված ներդրումային ծրագրի առանձնահատկություններից,** **նախատեսվում է հաստատել ՀՀ կառավարության համաձայնությամբ:** Այդ առումով անհրաժեշտ ենք համարում նշել, որ հիշյալ կարգավորումը հակասում է ՀՀ Սահմանադրության 6-րդ հոդվածի 2-րդ մասի դրույթներին, համաձայն որոնց՝ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները **կարող են օրենքով լիազորվել ընդունելու ենթաօրենսդրական նորմատիվ իրավական ակտեր:** Հետևաբար, ոչ թե նախագծի հիմնավորման մեջ, այլ ՀՀ հողային օրենսգրքի 7-րդ հոդվածի 8-րդ կետի 1-ին ենթակետով անհրաժեշտ է ուղղակիորեն սահմանել, որ արևային և հողմային կայանների կառուցման համար նախատեսվող հողամասերի կադաստրային արժեքների համար նախատեսվող կադաստրային արժեքների տարբերության **տարաժամկետ վճարման կարգը** հաստատվելու է ՀՀ կառավարության համաձայնությամբ: Բացի այդ, գտնում ենք, որ նախագծի հիմնավորմամբ առաջարկվող՝ վերոնշյալ կարգի՝ **ՀՀ կառավարության համաձայնությամբ հաստատելու մասին կարգավորումը նույնպես խնդրահարույց է,** հաշվի առնելով, որՀՀ հողային օրենսգրքի 7-րդ հոդվածի 8-րդ կետի 3-րդ ենթակետով սահմանված դեպքերում հողամասի նպատակային նշանակությունը համարվում է փոփոխված` **համայնքի ղեկավարի** կողմից այդ հողամասի նպատակային նշանակությունը փոխելու վերաբերյալ **որոշում ընդունելուց** և շինարարության թույլտվություն տալուց հետո, ու եթե, ըստ նախագծի 2-րդ հոդվածի՝ այդ դեպքերին լրացվելու են նաև արևային և հողմային էլեկտրակայանները, ապա հարց է առաջանում, թե ինչու պետք է արևային և հողմային էլեկտրակայանների համար նախատեսվող հողամասերի կադաստրային արժեքների տարբերությունը քսան միլիոն դրամ գերազանցելու դեպքում՝ քսան միլիոն դրամը գերազանցող գումարը մինչև քսան տարվա ժամկետում տարաժամկետ վճարման կարգը **հաստատվի ՀՀ կառավարության համաձայնությամբ, այլ ոչ թե համայնքի ղեկավարի կողմից,** եթե ՀՀ հողային օրենսգրքի 7-րդ հոդվածի 8-րդ կետի 3-րդ ենթակետի կարգավորումների համաձայն՝ նշված ենթակետով սահմանված դեպքերում հողամասի նպատակային նշանակությունը համարվում է փոփոխված` **համայնքի ղեկավարի կողմից այդ հողամասի նպատակային նշանակությունը փոխելու վերաբերյալ ընդունած որոշմամբ:** Անհրաժեշտ է նաև նկատի ունենալ, որ այդ գումարը, ըստ ՀՀ հողային օրենսգրքի 7-րդ հոդվածի 8-րդ կետի 1-ին ենթակետի կարգավորումների, **վճարվում է համայնքային բյուջե**, իսկ Տեղական ինքնակառավարման մասին Հայաստանի Հանրապետության օրենքի 102-րդ հոդվածի 1-ն մասի դրույթների համաձայն՝ **այդ ֆինանսական միջոցներն ամբողջ ծավալով ուղղվում են համայնքների քաղաքաշինական ծրագրային փաստաթղթերի մշակմանը:** Այդ առումով նախագծի դրույթներն անհրաժեշտ է համապատասխանեցնել նախագծի հիմնավորմանը, իսկ նախագծի հիմնավորումը՝ ՀՀ կառավարության 2012 թվականի ապրիլի 5-ի N 13 արձանագրային որոշման հավելվածի 324-րդ կետի պահանջներին:

Միևնույն ժամանակ, նկատի ունենալով Իրավական ակտերի մասին Հայաստանի Հանրապետության օրենքի 36-րդ հոդվածի դրույթները, անհրաժեշտ է նախագծի 1-ին հոդվածի 1-ին կետի կարգավորումները հստակեցնել, քանի որ դրանք միանշանակ չեն ընկալվում:

1. Նախագծի 1-ին հոդվածի 1-ին կետում մասի բառն անհրաժեշտ է փոխարինել կետի բառով, իսկ կետի բառը՝ ենթակետի բառով՝ նկատի ունենալով Իրավական ակտերի մասին Հայաստանի Հանրապետության օրենքի 41-րդ հոդվածի դրույթներն ու ՀՀ հողային օրենսգրքի կարգավորումները: Նույն նկատառումը վերաբերվում է նաև նախագծի 2-րդ հոդվածին:
2. Նկատի ունենալով Իրավական ակտերի մասին Հայաստանի Հանրապետության օրենքի 37-րդ հոդվածի 6-րդ մասի պահանջները՝ համաձայն որոնց՝ իրավական ակտի կառուցվածքը պետք է լինի կուռ՝ **տրամաբանորեն միասնական, հաջորդական ու համակարգված,** անհրաժեշտ է նախագծի 1-ին և 2-րդ հոդվածների դրույթները շարադրել մեկ հոդվածի տեսքով՝ հաշվի առնելով, որ լրացումները կատարվում են ՀՀ հողային օրենսգրքի նույն հոդվածում:

**Իրավական ակտերի փորձաքննության**

**գործակալության պետ` Կ. ԽՏՐՅԱՆ**